《六月廿九日女弟洁晬盘》
清代·李振钧

六月正徂暑，庭前耀朱榴。此时华筵开，女弟一岁周。

晬盘设地席，百玩任纷投。妇佩宜箴管，女贽重枣修。

提挈透春葱，喃喃笑语稠。博得堂上欢，靧面桃花浮。

余时方总角，兄长京洛游。念兹设帨辰，千里隔莱州。

阿姊性亲爱，喜得雁行俦。名成双博士，阃德著和柔。

作者简介：李振钧，字海初，太湖县人。道光己丑一甲一名进士，授编修。有《味镫听叶庐诗草》。